Yfirmaður írönsku byltingarvarðanna , Hossein Salami , fer yfir stöðu mála á íranska þinginu í dag . Þar á meðal drápið á Qasem Soleimani , yfirmanni Quds-sérsveitanna sem hafa það verkefni að sinna hagsmunum Írans erlendis . Soleimani var drepinn í drónaárás Bandaríkjahers í Írak með samþykki Donalds Trump , forseta Bandaríkjanna . Mynd sem yfirvöld í Úkraínu sendu frá sér sem sýna göt á flugvélinni sem var skotin niður á miðvikudagsmorgun . AFP Quds-sveitirnar ( en nafnið kemur úr arabísku og þýðir Jerúsalem og vísar til þess að sveitirnar voru stofnaðar til þess að ná yfirráðum yfir borginni ) heyra ekki undir forseta landsins heldur beint undir erkiklerkinn sem er mun valdameiri en forseti landsins . Samkvæmt frétt ISNA , sem er hálfopinber fréttastofa , er Salami á lokuðum fundi með þingmönnum . Eins mun hann fjalla um viðbrögð byltingarvarðanna við drápinu , þar á meðal eldflaugaárásir á herstöðvar Bandaríkjamanna í Írak . Samkvæmt ISNA mun Salami jafnframt fara yfir mistök sem gerð voru þegar farþegaþotu Ukraine International Airlines , Boeing 737 , var grandað og allir um borð , 176 , létust . Flestir þeirra sem létust voru Íranar og Kanadabúar . Þar af margir með tvöfalt ríkisfang . Margir þeirra voru námsmenn . Írönsk yfirvöld viðurkenndu í gær að þotan hafi verið skotin niður á miðvikudagsmorgun . Að loftvarnakerfi þeirra hafi verið á hæsta viðbúnaðarstigi og sá sem skaut eldflauginni á loft hafi gert það að eigin frumkvæði . Lögregla dreifði hópi námsmanna við Amir Kabir-háskólann í Teheran í gærkvöldi en fólkið hafði komið saman til að minnast þeirra sem létust er farþegaþotan var skotin niður . Samkoman breyttist fljótlega í mótmæli . Námsmennirnir kölluðu „ lygarar “ og kröfðust afsagnar og saksóknar á hendur þeim sem bera ábyrgð á því að þotan var skotin niður og reyndu síðan að hylma yfir raunverulega ástæðu flugslyssins . Fjölmörg dagblöð í Íran minnast þeirra sem létust í dag og er forsíða margra dagblaða þar í landi svört í dag . „ Biðjist afsökunar , segið af ykkur , “ segir í fyrirsögn á forsíðu Etemad-dagblaðsins í dag . „ Ótrúlegt “ er fyrirsögnin á öðru blaði umbótasinna í Íran , Arman-e Meli . „ Ófyrirgefanlegt , “ segir í fyrirsögn ríkisstjórnarinnar í Íran en blaðið birti í dag nöfn allra þeirra sem fórust og birti mynd af braki Boeing-þotunnar . Kayhan , blað harðlínumanna , keyrði á ummælum æðstaklerks Írans , Ali Khamenei's , um að rannsókn verði haldið áfram og engu leynt varðandi atvikið . „ Innilega afsökunar á sársaukafullum mistökum , “ segir á forsíðu Javan sem er með náin tengsl við byltingarverðina . Sendiherra Breta í Íran , Rob Macaire , var handtekinn í gær og haldið í varðhaldi í hálfa klukkustund í gærkvöldi . Hann neitar því að hafa tekið þátt í mótmælunum líkt og haldið hafi verið fram . „ Ég get staðfest að ég tók ekki þátt í neinum mótmælum ! Fór á viðburð sem skipulagður var sem minningarstund fyrir fórnarlömb #PS752 harmleiksins , “ skrifar Rob Macaire á Twitter í morgun . Hann segir ekkert athugavert við að hann hafi viljað minnast þeirra sem létust en einhver þeirra voru bresk . Mcaire segist hafa yfirgefið torgið fimm mínútum síðar en þá voru einhverjir byrjaðir að hrópa . „ Að handtaka diplómat er að sjálfsögðu ólöglegt í öllum löndum , “ skrifar hann . Samkvæmt upplýsingum frá bresku ríkisstjórninni er handtaka Macaire svívirðilegt brot á alþjóðalögum . Yfirvöld í Teheran hafa ekki enn gefið út yfirlýsingu vegna málsins .